OʻZBEKISTON RESPUBLIKASI YER RESURSLARI DAVLAT QOʻMITASINI TAShKIL ETISh TOʻGʻRISIDA
(decree, 2004-10-15)

Oʻzbekiston Respublikasining Yer kodeksi qoidalarini roʻyobga chiqarish, yerga oid munosabatlar sohasida yagona davlat siyosatini amalga oshirish, yer resurslarini boshqarish strukturasini takomillashtirish va yer fondidan oqilona foydalanishni taʼminlash maqsadida: 1. Quyidagilar tashkil qilinsin: Qishloq va suv xoʻjaligi vazirligining yer tuzish va yerdan foydalanish Bosh boshqarmasi bilan yerdan foydalanishni nazorat qilish boʻyicha Davlat inspeksiyasi negizida Oʻzbekiston Pecpublikasi Yer resurslari davlat qoʻmitasi; tegishli hududiy yer tuzish xizmatlari negizida Qoraqalpogʻiston Respublikasi yer resurslari boshqarmasi, yer resurslari viloyat boshqarmalari va tuman xizmatlari. 2. Belgilab qoʻyilsinki: Oʻzbekiston Respublikasi Yer resurslari davlat qoʻmitasi yerga oid munosabatlarni tartibga solish, yer tuzishni, yerlar monitoringini amalga oshirish, davlat yer kadastrini yuritish hamda yerlardan foydalanishni nazorat qilish va ularni muhofaza etish sohasida davlat boshqaruvi organi hisoblanadi va Oʻzbekiston Respublikasi Vazirlar Mahkamasiga hisobot beradi; yer resurslari boʻyicha hududiy boshqarmalar va xizmatlar Oʻzbekiston Respublikasi Yer resurslari davlat qoʻmitasiga boʻysunadilar hamda Qoraqalpogʻiston Respublikasi Vazirlar Kengashiga va viloyat hokimliklariga hisobot beradilar. 3. Oʻzbekiston Respublikasi Yer resurslari davlat qoʻmitasi faoliyatining asosiy vazifalari va yoʻnalishlari quyidagilardan iborat qilib belgilansin: yer resurslaridan oqilona foydalanishga qaratilgan yagona davlat siyosatini amalga oshirish, Oʻzbekiston Respublikasining Yer kodeksiga va yerga oid qonunchilikning boshqa hujjatlariga rioya etilishini nazorat qilish, yerdan foydalanish, uni saqlash, tuproq unumdorligini oshirish va qayta tiklash sohasida davlat boshqaruvi organlarining, yuridik va jismoniy shaxslarning faoliyatini muvofiqlashtirish; yer fondidan foydalanishni yaxshilash, tuproq unumdorligini saqlash, oshirish va qayta tiklash borasidagi Milliy dasturni ishlab chiqib, amalga oshirish hamda yer resurslarining holati toʻgʻrisida yillik Milliy hisobotni tayyorlash; bozor iqtisodiyotini rivojlantirish, qishloqda mulkdorlar sinfini shakllantirish talablariga muvofiq yerga oid munosabatlar tizimini takomillashtirish boʻyicha takliflar tayyorlash; yer tuzishni tashkil etishni, yerdan foydalanish va uni muhofaza qilishni, yer resurslariga beriladigan bahoni hisobga olishni takomillashtirishga qaratilgan chora-tadbirlar kompleksini ishlab chiqib, amalga oshirish, qulay ekologiya muhitini vujudga keltirish va tabiat manzaralarini yaxshilash; yer fondining holatini kuzatib borish, oʻzgarishlarni oʻz vaqtida aniqlash, yerlarni baholash, yerga salbiy taʼsir oʻtkazish jarayonlari oqibatlarining oldini olish va bartaraf etish maqsadida yerlar monitoringini amalga oshirish; davlat yer kadastrini tashkil etish va yuritish, yerga boʻlgan huquqni roʻyxatga olish, davlat hokimiyati organlarini, yuridik va jismoniy shaxslarni yerlarning tabiiy, xoʻjalik va huquqiy rejimi, ularning toifalari, sifat xususiyatlari, yer uchastkalarining qayerda joylashgani va hajmlari, ularning yer egalari, yerdan foydalanuvchilar, ijarachilar va mulkdorlar boʻyicha taqsimlanishi toʻgʻrisida haqqoniy maʼlumotlar va hujjatlar bilan taʼminlash; yerdan foydalanish va uni muhofaza qilish ustidan davlat nazoratini tashkil qilish va amalga oshirish, yuridik va jismoniy shaxslar, boshqaruv organlari, mahalliy hokimiyat organlari qonun talablariga rioya etishlarini taʼminlash, yoʻl qoʻyiladigan buzilishlarni bartaraf etish va aybdor shaxslarni javobgarlikka tortish yuzasidan oʻz vaqtida choralar koʻrish; yer tuzishni tashkil etish borasidagi eng yangi jahon texnologiyalarini oʻrganish va joriy etish, yerdan foydalanish va tuproq unumdorligini oshirish sohasidagi ilmiy tadqiqotlarni taʼminlash; yer tuzish, davlat yer kadastri va tuproqshunoslik sohasida band boʻlgan mutaxassislar tayyorlashni va ularning malakasini oshirishni tashkil etish. 4. Belgilab qoʻyilsinki: Oʻzbekiston Respublikasi Yer resurslari davlat qoʻmitasi oʻz vakolati doirasida qabul qiladigan qarorlar barcha yuridik va jismoniy shaxslar tomonidan ijro etish uchun majburiydir; Oʻzbekiston Respublikasi Vazirlar Mahkamasi huzuridagi geodeziya, kartografiya va davlat kadastri Bosh boshqarmasi, shuningdek Oʻzbekiston Respublikasi Kommunal xizmat koʻrsatish vazirligi texnik inventarizatsiya respublika va hududiy kadastr byurolari yer tuzish, yerdan foydalanish, shaharlar hamda qishloqlarning yerlarini baholash va ularning monitoringi masalalari boʻyicha Oʻzbekiston Respublikasi Yer resurslari davlat qoʻmitasiga hisobot beradilar. 5. Oʻzbekiston Respublikasi Qishloq va suv xoʻjaligi vazirligining yer tuzish boʻyicha Davlat ilmiy-loyiha instituti “Oʻzdaverloyiha” hamda Oʻzbekiston Respublikasi Fanlar akademiyasining Tuproqshunoslik va agroximiya instituti Oʻzbekiston Respublikasi Yer resurslari davlat qoʻmitasi tarkibiga oʻtkazilsin. “Oʻzdaverloyiha” ilmiy-loyiha instituti hamda Tuproqshunoslik va agroximiya instituti davlat budjeti mablagʻlari hisobidan bajaradigan yer-kadastr, yer tuzish, tuproq va geobotanika ishlari topografiya ishlariga tenglashtirilishi hamda qoʻshilgan qiymat soligʻidan ozod qilinishi belgilab qoʻyilsin. 6. Vazirlar Mahkamasi ikki hafta muddatda Oʻzbekiston Respublikasi Yer resurslari davlat qoʻmitasi faoliyatini tashkil etish toʻgʻrisida qaror qabul qilsin.